湖溪道中
作者：劉摯
朝代：宋

paragraphs: 夜雨聲綿綿，朝雨勢未歇。
行役良間關，炎歊暫祛遏。
蘋藻香幽幽，陂池水活活。
咫尺迷見聞，淋漓徹衣褐。
坎泥甚膠凝，塍路無尺闊。
饑僮與羸驂，十步九顛蹷。
攲鞍髀欲僵，風蓋手屢脱。
驚目不暇瞬，危魂亦已怛。
處險貴能安，欲速或未達。
聖禹嘗輴行，文公尚胡拔。
彼勤事業大，吾勞簿書末。
香城到長堤，軒眉解蹙頞。
大道吾所歸，寧爲險途奪。